als_Latn dik_Latn sag_Latn
Malishevë, 12 tetor 2013 – Kandidati për kryetar të Komunës së Malishevës, Alban Krasniqi, i shoqëruar nga bartësi i listës për Kuvendin Komunal, Muhamet Bytyçi, nga anëtari i Kryesisë së Lëvizjes VETËVENDOSJE!, Gani Krasniqi, nga kandidati për Kuvend Komunal, Riza Bytyçi, dhe kandidati për Kuvendin Komunal nga fshati Bubavec, Asman Kryeziu, shpalosën alternativën për qeverisjen lokale.
Ish-Kryetari i Komunës së Malishevës, Gani Krasniqi, u shpreh se “VETËVENDOSJE! është subjekti i vetëm politik që ka plan se si të nxirret Malisheva nga kjo gjendje, sa e keqe ekonomikisht, aq edhe kriminale, nga njerëzit që e kanë zhvatur Malishevën për vite me radhë. Ne do të mbrojmë votën dhe do të fitojmë, sepse askush nuk do të vjedhë më vullnetin e qytetarëve të Malishevës”.
Pasi bëri një përmbledhje të aktiviteteve të qendrës, Muhamet Bytyçi tha se “Lëvizja VETËVENDOSJE! zotohet që do të merret me të kaluarën e dyshimtë të qeverisjes në ikje, dhe se të gjitha dëmet që i janë bërë Malishevës do të denoncohen nga qeverisja e re. Ndërsa, njerëzit e PDK-së, dhe atyre rreth saj, që kanë fituar miliona në transaksione me pronat dhe tenderët publikë, do të ballafaqohen me ligjin”.
Kandidati për kryetar të Malishevës, Alban Krasniqi, në fjalën e tij, midis të tjerash u shpreh se “Malisheva është keqqeverisur dhe shkatërruar nga një klasë e korruptuar e njerëzve që pushtetin e kanë parë vetëm për klanin e tyre, dhe jo për qytetarin. Pikërisht si rezultat i kësaj, jemi në këtë gjendje të mjeruar sot. Andaj, për të ndryshuar këtë gjendje, duhet të kemi guxim për t’u ballafaquar dhe triumfuar mbi të keqen”.
“Ne kemi plan se si të nxjerrim Malishevën nga kjo gjendje. Ne kemi hartuar programin qeverisës lokal, dhe jemi i vetmi subjekt që kemi një plan të shkruar. Në njëfarë mënyre, përderisa nuk kanë kurrfarë alternative dhe vizioni, është mirë që edhe subjektet e tjera po vjedhin nga plani ynë për bujqësinë, turizmin rural, punësimin, arsimin e shëndetësinë. Por, fatkeqësia është se subjektet e tjera e kanë pasur mundësinë, por nuk kanë pasur as plan e as guxim për të realizuar politika të drejta, në dobi të qytetarit, sepse midis drejtësisë dhe interesit personal, ata kanë zgjedhur këtë të fundit, e pikërisht për këtë arsye sot Malisheva është nga komunat më të varfra në vend, ku njerëzit vdesin ende nga insektet”, u shpreh Alban Krasniqi.
Në fund, Alban Krasniqi tha se “Sloganet ‘Malisheva evropiane’, dhe asfaltet me cilësi shumë të dobët të fushatës, nuk e mbulojnë dot keqqeverisjen dhe pafytyrësinë e saj, as në nivel lokal e as në atë qendror. Malisheva në gjithë këto vite, ka qenë e harruar dhe e shfrytëzuar nga partia në ikje prej pushtetit. Këtë mënyrë arrogante sjelljeje me qytetarët, do ta ndalim pas datës 3 nëntor, me votën dhe fuqinë e votës tuaj”. /KI/
als_Latn als_Latn als_Latn als_Latn als_Latn als_Latn